Nariadenie Komisie (ES) č. 800/2002
zo 14. mája 2002,
ktoré mení a dopĺňa nariadenie (EHS) č. 1686/72 o určitých podrobných pravidlách pomoci pre osivá v súvislosti so stabilizačným mechanizmom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2358/71 z 26 októbra 1971 o spoločnej organizácii trhu s osivom [1], naposledy zmenené a doplnené nariadením (ES) č. 154/2002 [2], a najmä jeho článok 3(4a),
keďže:
(1) nariadenie (EHS) č. 2358/71 zavádza stabilizačný mechanizmus pre osivo iné ako osivo ryže, ktorý ustanovuje maximálne množstvo pre pomoc, zásadu rozdeľovania tohto maximálneho množstva medzi členské štáty a dôsledky, ktoré sa majú uplatňovať pokiaľ ide o zníženie pomoci v prípade prekročenia maximálneho množstva;
(2) malo by sa stanoviť maximálne množstvo osiva iného ako osivo ryže oprávneného pre pomoc v spoločenstve a množstvá pre každý členský štát; maximálne národné množstvo pre každý členský štát sa rovná priemeru množstiev pozberaných počas referenčného obdobia ustanoveného v nariadení (EHS) č. 2358/71; množstvá, ktoré sa berú do úvahy, sú množstvá oznamované Komisii na základe bodu 6 prílohy k nariadeniu Komisie č. 3083/73 zo 14. novembra 1973 o oznamovaní informácií potrebných pre vykonávanie nariadenia Rady (EHS) č. 2358/71 o spoločnej organizácii trhu s osivom [3], naposledy zmeneného a doplneného nariadením (EHS) č. 1679/92 [4];
(3) rôzne druhy osív čerpajú rôzne sumy pomoci; aby sa stali ekvivalentnými z hľadiska rozpočtu, musí sa stanoviť koeficient ekvivalencie pre každý druh založený na pomere medzi sumou pomoci pre každý druh a priemernou sumou pomoci; priemerná suma pomoci sa stanovuje na základe výdavkov teoreticky vyplývajúcich z množstiev osív predstavujúcich maximálne garantované množstvo; maximálne garantované množstvo pre spoločenstvo a národné množstvá sú vyjadrené v ekvivalentných množstvách;
(4) pre pôsobenie stabilizačného mechanizmu sa musí stanoviť termín, do ktorého musia členské štáty oznamovať Komisii národné množstvá osív zahrnutých do žiadostí o pomoc, aby bolo možné vypočítať akékoľvek redukčné koeficienty uplatniteľné v každom členskom štáte;
(5) v členských štátoch, ktoré prekročili svoje pridelené národné množstvo sa vyplácanie pomoci môže uskutočniť iba keď Komisia stanoví všetky redukčné koeficienty, ktoré sa môžu uplatňovať, pre každý členský štát, ktorého sa to týka; preto sa musí ustanoviť termín pre stanovenie týchto koeficientov;
(6) aby bolo zabezpečené, že sa stabilizačný mechanizmus uplatňuje iba do výšky prekročenia maximálneho množstva pre spoločenstvo a aby sa predchádzalo akémukoľvek podnecovaniu k nadvýrobe, všetky množstvá, ktoré určité členské štáty nevyužijú, by sa mali prerozdeliť medzi členské štáty, ktoré prekročili svoje národné množstvo, v pomere k ich národnému množstvu a následne by sa mali vypočítať redukčné koeficienty pre každý členský štát, ktorého sa to týka, v pomere k prekročeniu stanoveného národného množstva;
(7) Komisia stanoví redukčné koeficienty uplatniteľné na každý členský štát, ktorého sa to týka; preto by sa mala ustanoviť metóda, podľa ktorej musia členské štáty vypočítavať pomoc uplatniteľnú na každý druh;
(8) aby členské štáty mohli brať do úvahy špecifický charakter štruktúry národnej produkcie, a najmä malých pestovateľských sektorov, malo by sa prihliadať na to, aby členské štáty mali možnosť rozpísať ich národné množstvo medzi čeľade a druhy osív;
(9) opatrenia stanovené v tomto nariadení sú v súlade so stanoviskom Riadiaceho výboru pre osivá,
PRIJALA TOTO NARIADENIE:
Článok 1
Nariadenie Komisie (EES) č. 1686/72 [5] sa týmto mení a dopĺňa takto:
1. Článok 3 sa nahrádza takto:
"Článok 3
1. Od 1. júla 2002 sa pre osivo iné ako osivo ryže stanovuje maximálne množstvo 305754 ton na rok, na ktoré je možné v spoločenstve poskytnúť pomoc pridelenú pestovateľským členským štátom takto:
Belgicko: | 10077 t |
Dánsko: | 93697 t |
Nemecko: | 31654 t |
Grécko: | 3846 t |
Španielsko: | 23976 t |
Francúzsko: | 52981 t |
Írsko: | 1016 t |
Taliansko: | 18822 t |
Luxemburg: | 865 t |
Holandsko: | 35856 t |
Rakúsko: | 769 t |
Portugalsko: | 769 t |
Švédsko: | 8132 t |
Fínsko: | 5853 t |
Spojené královstvo: | 17910 t |
Tieto množstvá sa vyjadrujú v ekvivalentných množstvách v súlade s odsekom 2.
2. Prevod množstiev, na ktoré bola predložená žiadosť o pomoc, na ekvivalentné množstvá sa uskutočňuje vynásobením množstva vzťahujúceho sa ku každému druhu jeho koeficientom ekvivalencie ustanovenom v prílohe k tomuto nariadeniu.
3. Pestovateľovi osív sa poskytuje pomoc v odpovedi na žiadosť, ktorá sa má predkladať po zbere úrody a do dátumu stanoveného príslušným členským štátom pre každý druh alebo skupinu odrôd.
4. Bez toho, aby bol dotknutý odsek 5, členský štát vyplatí pomoc pestovateľovi osiva do dvoch mesiacov od podania žiadosti a najneskôr do 31. júla roku nasledujúceho po roku zberu úrody.
Pestovateľský členský štát do 15. augusta roku po zbere úrody oznámi Komisii množstvá, na ktoré boli podané žiadosti o pomoc.
5. Ak sa podľa štvrtého pododseku článku 3 (4a) nariadenia (EHS) č. 2358/71 zistí pre konkrétny zber prekročenie maximálneho množstva, ak boli doručené informácie stanovené v druhom pododseku odseku 4, Komisia stanoví redukčné koeficienty pre pomoc uplatniteľnú pre každý členský štát, ktorého sa to týka, do 30. septembra hospodárskeho roka nasledujúceho po prekročení.
Redukčné koeficienty pre pomoc sa stanovia v pomere k prekročeniu národného množstva ustanoveného v odseku 1.
Ak by Komisia zistila, že národné množstvo ustanovené v odseku 1 nebolo určitým členským štátom plne využité, nevyužité množstvo sa prerozdelí na ten istý hospodársky rok medzi členské štáty, ktoré prekročili ich vlastné národné množstvo. Komisia prerozdelí túto čiastku pomerným dielom úmerne k národným množstvám pre tieto členské štáty.
6. Členský štát vypočíta sumu zníženej pomoci uplatniteľnú pre každý druh vynásobením sumy pomoci redukčným koeficientom získaným podľa odseku 5.
7. Členské štáty môžu pred začiatkom hospodárskeho roka stanoviť pestovateľský profil na národnej úrovni tým, že rozdelia svoje národné množstvo medzi rôzne druhy osív a/alebo čeľade druhov.
Členské štáty, ktoré zamýšľajú využiť možnosť stanovenú v uvedenom podpodseku, informujú o tom Komisiu a oznámia jej vo vhodnom čase opatrenia plánované na národnej úrovni. Tieto opatrenia musia byť zhodné s článkom 3 (4a) nariadenia (EHS) č. 2358/71 a s odsekmi 5 a 6, najmä vzhľadom na dopad vyplatenia pomoci na rozpočet."
2. Príloha k tomuto nariadeniu sa vkladá ako príloha I.
Článok 2
Toto nariadenie nadobúda účinnosť v tretí deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. mája 2002